CELEX: C2005/182/72
Language: da
Date: 2005-07-23 00:00:00
Title: Sag T-173/05: Sag anlagt den 27. april 2005 af Martine Heus mod Kommissionen for De Europæiske Fællesskaber

23.7.2005   
            
            
               DA
            
            
               Den Europæiske Unions Tidende
            
            
               C 182/39
            
         Sag anlagt den 27. april 2005 af Martine Heus mod Kommissionen for De Europæiske Fællesskaber
   (Sag T-173/05)
   (2005/C 182/72)
   Processprog: fransk
   Ved De Europæiske Fællesskabers Ret i Første Instans er der den 27. april 2005 anlagt sag mod Kommissionen for De Europæiske Fællesskaber af Martine Heus, Anderlecht (Belgien), ved avocat Lucas Vogel.
   Sagsøgeren har nedlagt følgende påstande:
   
               1.
            
            
               Annullation af ansættelsesmyndighedens afgørelse af 7. januar 2005 om afslag på den klage, sagsøgeren indgav den 18. oktober 2004 over den afgørelse af 19. juli 2004, som blev truffet af formanden for udvælgelseskomitéen for udvælgelsesprøve KOM/PC/04 og hvorved sagsøgeren blev nægtet adgang til nævnte udvælgelsesprøve.
            
         
               2.
            
            
               Om fornødent: annullation af nævnte afgørelse truffet den 19. juli 2004 af formanden for udvælgelseskomitéen for udvælgelsesprøve KOM/PC/04.
            
         
               3.
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren blev nægtet adgang til udvælgelsesprøve KOM/PC/04 med den begrundelse, at hun ikke opfyldte den krævede betingelse om fem års tjenesteanciennitet i Kommissionen eller i en anden institution, hvorved udvælgelseskomitéen ikke tog hensyn til de arbejdsperioder, hun havde haft i Kommissionen som vikar.
   Sagsøgeren har til støtte for søgsmålet anført, at der er sket tilsidesættelse af vedtægtens artikel 27 og 29, stk. 1, samt anlagt et åbenbart urigtigt skøn derved, at de anfægtede afgørelser og meddelelsen om udvælgelsesprøven, i hvert fald således som disse fortolkes af ansættelsesmyndigheden, indebærer, at sagsøgeren udelukkes af grunde, der alene beror på hendes tidligere tjenstlige status (kontraktansat og ikke fastansat).
   Sagsøgeren har ligeledes anført, at princippet om forbud mod forskelsbehandling er tilsidesat derved, at de omtvistede kriterier gør det muligt for andre ansøgere at få adgang til udvælgelsesprøven, skønt de har ringere kvalifikationer eller kortere erhvervserfaring ved Kommissionen.